Xander ‘stil en bekommerd’ tydens uitwysings aan polisieXander Bylsma in die beskuldigdebank (15 Maart 2019). Foto: Mariné Lourens Die hooggeregshof in Mmabatho, Noordwes, het Vrydag gehoor Xander Bylsma (19) was “baie stil en teruggetrokke” toe hy uitwysings rakende die moordsaak teen hom aan die polisie gedoen het, maar het dié uitwysings uit sy eie vrye wil gedoen. Só het kol. David George Lange vanoggend getuig tydens die verhoor teen Bylsma. Die jong man staan tereg op twee aanklagte van moord in verband met die dood van sy eksmeisie, Sharnelle Hough (17), en haar vriendin, Marna Engelbrecht (16). Die twee meisies se liggame is op 26 Mei 2018 in hul koshuis by Hoërskool Stella aangetref. Lange is ŉ polisiebeampte van Potchefstroom, maar is gevra om die dag ná die meisies se liggame gevind is na Vryburg te reis om ŉ uitwysing in die saak te hanteer. Kort nadat Lange met sy getuienis begin het, het adv. Niven Rai, Bylsma se regsverteenwoordiger, versoek dat Monte Bylsma, Xander se pa, die hof verlaat. Rai het gesê Monte mag dalk later as ŉ getuie vir die verdediging opgeroep word en kan daarom nie deur Lange se getuienis beïnvloed word nie. Regter Ronald Hendricks het Monte gevra om die hof te verlaat. Lange het in sy getuienis aan die hof vertel hoe hy dié dag by die Vryburg-polisiestasie aangekom het en Bylsma uit die aanhoudingselle laat kom het sodat hy die uitwysing kan doen. Lange beweer hy het in dié stadium benewens die saaknommer geen inligting oor die saak gehad nie. Baie tyd is afgestaan aan die kwessie of Bylsma tydens die uitwysing geboei was of nie. Lange het aan die hof gesê hy het versoek dat Bylsma nie geboei word nie, maar die polisiebeampte aan diens het die beskuldigde in elk geval geboei uit die selle gebring omdat dit die amptelike prosedure was. Lange het daarna gevra dat die boeie afgehaal word, maar iets het fout gegaan met die boei aan Bylsma se regterhand en beamptes kon ná ongeveer 15 minute se gesukkel nie die boei verwyder nie. Kol. David Lange. Foto: Mariné Lourens Lange beweer Bylsma het gesê hy het nie ŉ probleem daarmee as die boei aan sy arm bly nie. Die boei kan daarom op die uitwysingsfoto’s steeds aan Bylsma se regterarm gesien word. Lange is deur adv. Johan Smit SC, die staatsaanklaer, gelei om stap vir stap deur die uitwysingsvorm te gaan wat hy voltooi het na aanleiding van sy onderhoud met Bylsma. Op die vorm verskyn verskeie vrae wat hy aan Bylsma moes vra en Bylsma se antwoorde is dan langs elke vraag neergeskryf. Baie van die vrae hou verband met of Bylsma enigsins aangerand, gedreig of onbehoorlik beïnvloed is om die uitwysings aan die polisie te doen. Lange beweer Bylsma het telkens op dié vrae aangedui dat hy die uitwysings uit eie vrye wil doen en dat hy deur geen persoon beïnvloed is nie. Bylsma is volgens Lange ook weereens in kennis gestel dat hy die reg het om te swyg en die reg het om ŉ prokureur teenwoordig te hê, maar Lange sê Bylsma het aangedui hy wil nie ŉ regsverteenwoordiger by hê nie. Xander Bylsma praat met sy ma, Mercia, in die hof (15 Maart 2019). Foto: Mariné Lourens Daar is ook vir Bylsma gevra of hy nugter en helder van verstand is en hierop het hy “ja” geantwoord. Op ŉ vraag van Smit het Lange ook aan die hof bevestig dat Bylsma nugter en by sy volle positiewe voorgekom het. “Hy was baie stil, mens kan amper sê teruggetrokke. Hy was skoon en ontspanne, maar het gestres gelyk oor die voorval. Die verdagte was spontaan, maar mens kon sien hy is bekommerd oor die voorval,” het Lange aan die hof gesê. Op ŉ vraag van Smit of Bylsma enigsins arrogant of astrant teenoor hom was, het Lange geantwoord: “Nee, glad nie. Hy het sy volle samewerking gegee.” Lange het aan die hof gesê nadat Bylsma die uitwysings aan hom en ŉ polisiefotograaf gedoen het, het hy aangedui hy is tevrede met die manier waarop dit gedoen was en dat sy uitwysings korrek neergeskryf is. Rai het ná afloop van Lange se getuienis gesê daar het heelwat inligting aan die lig gekom waaroor die verdediging eers met die beskuldigde oorleg moet pleeg. Die hof het daarna vir ŉ wyle verdaag om die verdediging kans te gee om met Bylsma te praat. Na die hofverrigtinge hervat het, is die saak tot 13 Mei uitgestel. Lees alle vorige berigte oor die saak op Maroela Media.